Apple i voldsom krise efter Trump told og kinesisk gengæld

Apple-aktien er styrtdykket til sit laveste niveau siden juni 2024 efter præsident Trumps udmelding om nye, omfattende toldsatser mod Kina – og Kinas hurtige modsvar. Investorer frygter nu både højere iPhone-priser og faldende salg.

Aktien er faldet fra 225,19 dollars den 2. april til 195,63 dollars blot to dage senere. Det er første gang i næsten et år, at Apple-aktien handles under 200 dollars – og det aktuelle fald overgår selv niveauerne under COVID-krisen.

De nye amerikanske toldsatser på 54 % rammer hele Apples globale forsyningskæde, mens Kina har svaret igen med 34 % told på amerikanske varer. Ifølge Morgan Stanley kan Apple alene stå over for meromkostninger på op mod 33 milliarder dollars i første omgang.

Apple iPhone kan stige med over 50% i USA

Som konsekvens vurderer flere analytikere, at iPhone-priserne står foran markante stigninger – i nogle tilfælde op mod 50 % eller mere. Det skyldes, at ingen af de komponenter, Apple bruger, undgår told – heller ikke dem produceret i USA, da mange kræver importerede råmaterialer. Den næste iPhone-model kan dermed blive væsentligt dyrere, også på hjemmemarkedet.

Under Trumps første præsidentperiode lykkedes det Tim Cook at sikre undtagelser fra lignende toldsatser, men den strategi ser ikke ud til at virke denne gang. Situationen beskrives som kompleks og uforudsigelig, og investeringsrådgivere er usikre på, om Apple-aktien nu er et godt køb eller ej.

Trump selv har kaldt sin strategi en nødvendighed for at genoprette balancen i verdenshandlen. På sin platform Truth Social skrev han, at Kina “panikkede” og “ikke har råd til dette”. Men uden for Det Hvide Hus mødes den økonomiske strategi med voksende kritik og frygt for alvorlige konsekvenser for både virksomheder og forbrugere.

Apple i voldsom krise efter Trump told og kinesisk gengæld