Tim Cook træder tilbage som Apple CEO

Apple har annonceret et markant skifte i ledelsen, hvor John Ternus nu overtager rollen som CEO efter Tim Cook fra 1. september 2026. Beskeden er kommet her til aften dansk tid og markerer afslutningen på en æra, hvor Cook har stået i spidsen for selskabet siden han overtog fra navnkundige Steve jobs tilbage i 2011. Overgangen sker gradvist hen over sommeren, hvor Cook fortsat fungerer som CEO og arbejder tæt sammen med Ternus for at sikre en smidig overdragelse af den vigtigste post i en af verdens største – og, vil nogen nok hævde, vigtigste – virksomheder.

Når skiftet er gennemført, indtræder Tim Cook i rollen som Executive Chairman. Her vil han fortsat være en del af Apples øverste ledelse og blandt andet arbejde med relationer til myndigheder og beslutningstagere globalt. Apple lægger dermed op til en løsning, hvor kontinuitet og erfaring stadig spiller en rolle, samtidig med at den daglige ledelse gives videre.

Intern afløser med teknisk profil

John Ternus er ikke et nyt navn i Apple. Han begyndte i virksomheden i 2001 og har siden haft en lang række centrale roller, særligt inden for hardware. Med en baggrund som maskiningeniør har han været med til at forme flere af Apples vigtigste produkter og har gradvist arbejdet sig op gennem organisationen.

I 2013 blev han vice president for hardware engineering, og senere fik han ansvar for både Mac- og iPad-områderne. Han spillede en vigtig rolle i Apples skifte fra Intel-processorer til egne chips, en overgang der har haft stor betydning for både ydelse og energieffektivitet i virksomhedens computere. I 2021 blev han en del af Apples øverste ledelse som senior vice president for hardware engineering.

Ternus har samtidig været et mere synligt ansigt udadtil i de senere år, blandt andet i forbindelse med præsentationer af nye produkter og teknologiske skift.

Tim Cook: Ternus er den rette til at føre Apple videre

Tim Cook fremhæver John Ternus som det oplagte valg til at føre Apple videre og beskriver ham som en leder med både teknisk indsigt og stærke værdier. Samtidig peger han på Ternus’ mangeårige erfaring i virksomheden som en vigtig faktor i beslutningen.

Ternus selv lægger vægt på, at han har tilbragt størstedelen af sin karriere i Apple, og at erfaringerne fra både Steve Jobs og Tim Cook har været med til at forme hans tilgang til ledelse. Han understreger samtidig, at han ser frem til at videreføre Apples fokus på produkter og oplevelser, der påvirker brugernes hverdag.

Skiftet i toppen af Apple er en af de største ledelsesændringer i mange år og sker på et tidspunkt, hvor virksomheden står midt i en udvikling med øget fokus på blandt andet egne chips, software og nye teknologiske områder.

Tim Cook træder tilbage som Apple CEO