Apple TV 4K er blevet 50 procent dyrere natten over

Tim Cook advarede os: Apple kunne ikke længere kunne absorbere de stigende priser på hukommelse og lagerplads. Nu er regningen landet hos kunderne. Apple har hævet priserne på en stribe produkter i Danmark. Det gælder blandt andet iPad, Apple TV 4K og samtlige Mac-computere.
Og det er ikke småjusteringer.

Den almindelige iPad stiger fra 2.999 til 3.999 kroner. Det er 1.000 kroner mere – eller en prisstigning på 33,3 procent. Endnu vildere ser det ud for Apple TV 4K. Modellen med 64 GB lagerplads stiger fra 1.299 til 1.799 kroner, mens 128 GB-udgaven går fra 1.499 til 2.299 kroner. Det svarer til en stigning på hele 53,4 procent for den største model.

Mac mini bliver markant dyrere

Også Mac-priserne får et ordentligt nøk opad. Selv den nye MacBook Neo er steget – og er nu ikke længere så billig, som da den kom frem. Nu kosteer den mindste model en tusindlap mere, MacBook Air stiger fra 9.999 til 11.999 kroner, mens MacBook Pro går fra 14.999 til 17.999 kroner. Det er henholdsvis 2.000 og 3.000 kroner oveni.

Mac mini bliver samtidig 1.700 kroner dyrere og går fra 5.299 til 6.999 kroner. Det svarer til en prisstigning på 32,1 procent.

Den største stigning i kroner finder vi hos Mac Studio, der går fra 17.999 til 21.999 kroner. Altså 4.000 kroner ekstra for samme produkt.

AI gør almindelig elektronik dyrere

Forklaringen er ifølge Apple de kraftigt stigende priser på hukommelse og lagerchips. AI-industrien køber enorme mængder hardware til datacentre, og den efterspørgsel presser markedet op for alle andre.

Det betyder, at AI ikke kun handler om smartere assistenter, billedgeneratorer og hurtigere computere. Den samme udvikling kan også gøre helt almindelige forbrugerprodukter dyrere.

Tim Cook har allerede sagt, at prisforhøjelser “desværre er uundgåelige”. De danske priser viser nu, hvad det betyder i praksis.

iPhone slipper indtil videre

iPhone, Apple Watch, AirPods og tilbehør er ikke med i denne omgang. Men det betyder ikke nødvendigvis, at de slipper fremover. Tværtimod er iPhone netop et af de produkter, der kan blive presset af dyrere komponenter, fordi kommende modeller ventes at kræve mere hukommelse til AI-funktioner direkte på enheden.

Har du udskudt købet af en ny iPad, Mac eller Apple TV, er den beslutning allerede blevet dyrere. Og hvis Tim Cook får ret, kan den næste store prisstigning meget vel ramme iPhone.

Apple TV 4K er blevet 50 procent dyrere natten over