Cook på vej væk fra Apple?

Er Tim Cook ved at gøre klar til at give stafetten videre? Ifølge en ny og opsigtsvækkende rapport fra Financial Times gør Apple sig nu klar til et af de største ledelsesskift siden Steve Jobs’ æra. Cook, der har stået i spidsen for Apple i mere end 14 år, kan være på vej ud af topchefstolen allerede i 2026.

Internt i Apple arbejder bestyrelsen og topledelsen angiveligt på at bane vejen for John Ternus som ny CEO. Ternus er i dag senior vice president for hardware engineering og en af hovedarkitekterne bag overgangen til Apple Silicon – den skelsættende proces, der gjorde Apples M-chips til branchens nye målestok.

Ternus har været i Apple siden 2001 og er en af virksomhedens mest erfarne produktfolk. Ifølge Financial Times’ kilder er han favorit til at tage over, selvom beslutningen endnu ikke er formelt truffet.

Cook: 14 år, et nyt Apple

Tim Cook overtog roret efter Steve Jobs i 2011 og har siden forvandlet Apple til en pengemaskine uden sidestykke. Under hans ledelse har vi fået Apple Watch, AirPods, Vision Pro og en hel hær af tjenester som Apple Arcade og Apple TV+. Cook har desuden løftet Apple til en markedsværdi på over fire billioner dollars.

Men selv om Cook tidligere har antydet, at han ikke vil blive “for evigt”, kommer timingen som en overraskelse for mange.

Overgangen skal være glidende

Apple forventes ikke at annoncere et chefskifte før regnskabsaflæggelsen i januar, men hvis rapporterne holder stik, vil offentliggørelsen ske tidligt næste år for at give tid til en rolig overgang inden forårets og efterårets store Apple-events.

Samtidig har Apple allerede sat gang i en større rokade i topledelsen: Tidligere på året overtog Sabih Khan rollen som COO efter Jeff Williams – endnu et tegn på, at Apple forbereder sig på et nyt kapitel.

Skifter Apple topchef, vil det være det største skifte i virksomheden i mere end et årti. Ternus vil sandsynligvis fortsætte Cooks fokus på hardwareoptimering og Apples nye Silicon-strategi, men spørgsmålet er, om vi kommer til at mærke en ny tone i Apples produkter og services.

Cook på vej væk fra Apple?